ЧРЕЗ: Директора на РИОСВ-Перник

ДО: Административен съд Перник

**Ж А Л Б А**

от Екологично сдружение „За Земята” с адрес за кореспонденция (включително за призовки):

София 1000, п.к. 975

представлявана от

**п р о т и в :**

решение на директора на РИОСВ-Перник № ПЕ-5-ПР/2016 г. за преценяване на необходимостта от оценка на въздействието върху околната среда за инвестиционно предложение „Разширяване на производствената дейност, включваща дейност по оползотворяване (R1-изгаряне) на неопасни отпадъци съвместно с основното гориво (въглища)“ към ТЕЦ „Бобов дол“ ЕАД

Уважаема/и Госпожо/Господин Съдия,

С решение № ПЕ-5-ПР/2016 г. за преценяване на необходимостта от оценка на въздействието върху околната среда за инвестиционно предложение „Разширяване на производствената дейност, включваща дейност по оползотворяване (R1-изгаряне) на неопасни отпадъци съвместно с основното гориво (въглища)“ към ТЕЦ „Бобов дол“ ЕАД, директорът на РИОСВ-Перник е решил да не се извършва оценка на въздействието върху околната среда на горепосоченото инвестиционно предложение.

Основният мотив за приемане на това решение е, че осъществяването на ИП *„няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони“.*

Решението страда от някои очевидни недостатъци, видими и с просто око – при първия прочит на решението.

**На първо място** не се посочва какви са съществуващите съоръжения за пречистване на отпадните газове от дейността на ТЕЦ „Бобов дол“ ЕАД. На жалбоподателя е известно, че в момента не всички енергийни котли са снабдени със сероочистващи съоръжения. Т.е. изглежда, че описанието на ИП е неточно и не отговаря на истината.

**На второ място** на административния орган служебно е известна дългогодишната практика на възложителя да нарушава изискванията на законодателството и издадените разрешителни.

Най-малкото поради тази причина директорът на РИОСВ-Перник трябваше да предпише провеждане на процедура за ОВОС с оглед внимателната преценка на детайлите на ИП.

**На трето място** в решението не се посочва как възложителят ще осигури изгарянето на доказано неопасни битови отпадъци в инсталациите на ТЕЦ „Бобов дол „ ЕАД.

**На четвърто място** в решението е отделено много място на опазването на биологичното разнообразие и на водите, но почти никакво внимание не е обърнато на емисиите във въздуха. Инсинераторите на отпадъци – в каквото качество на практика ще функционират съоръженията на ТЕЦ-а – замърсяват основно въздуха.

В рамките на по-горе очертаните четири категории недостатъци на решението съществуват цяла поредица относими обстоятелства, въпроси и теми, които изобщо не са коментирани от административния орган.

Подробно ще изложим съображенията за отмяна на горепосочения административен акт в следващо изложение.

Ето защо Ви молим да отмените решение № ПЕ-5-ПР/2016 г. за преценяване на необходимостта от оценка на въздействието върху околната среда за инвестиционно предложение „Разширяване на производствената дейност, включваща дейност по оползотворяване (R1-изгаряне) на неопасни отпадъци съвместно с основното гориво (въглища)“ към ТЕЦ „Бобов дол“ ЕАД, с което директорът на РИОСВ-Перник е решил да не се извършва оценка на въздействието върху околната среда на горепосоченото инвестиционно предложение.

Допълнителни съображения за отмяна на решението ще изложим след справка с административната преписка.

Прилагаме: копия от жалбата за ответника и за заинтересованата страна.

Гр.София, 02.03.2016 г. С уважение: